钦定古今图书集成/理学汇编/字学典/第054卷 > 《宣和书谱》 > 《隶书叙论》
## 钦定古今图书集成/理学汇编/字学典/第054卷 > 《宣和书谱》 > 《隶书叙论》

秦并六国，一天下，欲愚黔首，自我作古，往往非昔而
是今。故以李斯变大篆，程邈作《隶文》，种种有不胜言
者，然而或足以垂法而利民，宜后世有取焉，此《隶》所
由作。初，邈以罪系云阳狱，覃思十年，变篆为隶，得三
千字，一日上之，始皇称善，释其罪而用为御史。当时
此书虽行，独施于隶佐，故名曰“隶。”又以赴急速，官府
“刑狱间用之，馀尚用篆，此天下始用隶字之初也。”然
而后人发临淄冢，得齐太公六世孙胡公之棺，棺之
上有文隐起字同今隶。按胡公先始皇时已四百有
馀年，何为已有隶法？岂是书元与篆籀相生，特未行
于时耶？若邈者既知此体，乃自作一家法而上于秦，
特以解云阳之难耳，不然，何胡公之“棺有是哉？”其后
汉有蔡邕，魏有锺繇，得其遗法，笔意飞动，点画间一
一成形，断碑墨本，几满天下，历千馀年，精神如在。学
者仰之，如景星凤凰争先见之为快，是岂可多得欤？
然斯道高古，非世俗通行之书，以故阙然不讲久矣。
唐开元年，时主懕然知隶字不传，无以矜式后学，乃
诏作《字统》四十卷，专明隶书，于是间得人以应其求，
如韩择木之徒是矣。然则学之兴废，系其时哉！